CELEX: 62020TN0765
Language: hr
Date: 2020-12-31 00:00:00
Title: Predmet T-765/20: Tužba podnesena 31. prosinca 2020. – The Floow/Komisija

15.3.2021   
            
            
               HR
            
            
               Službeni list Europske unije
            
            
               C 88/33
            
         
      Tužba podnesena 31. prosinca 2020. – The Floow/Komisija
      (Predmet T-765/20)
      (2021/C 88/45)
      Jezik postupka: engleski
      
         Stranke
      
      
         Tužitelj: The Floow Ltd (London, Ujedinjena Kraljevina) (zastupnici: A. Howard, Barrister, i J. Berry, Solicitor)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  u cijelosti ili djelomično poništi Odluku Komisije C(2020) 8138 final od 17. studenoga 2020., kojom je naloženo vraćanje bespovratnih sredstava iz programa Obzor 2020. u iznosu od 161 990,80 eura uz kamate u odnosu na razdoblje na koje se odnosi revizija, i stavi izvan snage opomenu dužniku na koju se poziva članak 1. te odluke; ili
               
            
                  —
               
               
                  podredno, vrati predmet Komisiji na ponovno razmatranje i ponovno odlučivanje o nižoj stopi odbitka (ako postoji) koja bi mogla proizaći iz načela koja je utvrdio Opći sud; ili
               
            
                  —
               
               
                  još podrednije, na temelju vlastite nadležnosti ponovno odluči o primjenjivoj prilagodbi s obzirom na bilo kakve promjene koje se odnose na prihvatljive izravne i neizravne troškove koje Opći sud smatra primjerenima, i
               
            
                  —
               
               
                  naloži Komisiji snošenje troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe dva tužbena razloga.
      
                  1.
               
               
                  Prvi tužbeni razlog, koji se temelji na tvrdnji da je Komisija počinila ozbiljne pogreške koje se tiču prava, pogreške u utvrđivanju činjenica, pogreške u ocjeni te pogreške koje se tiču nedostatka u obrazloženju i postupovnih nepravilnosti u ocjeni tužiteljeva poštovanja zahtjeva evidentiranja vremena iz Ugovora o dodjeli bespovratnih sredstava.
               
            
                  2.
               
               
                  Drugi tužbeni razlog, koji se temelji na tvrdnji da je Komisija počinila pogreške koje se tiču prava, pogreške u ocjeni i pogreške koje se odnose na nedostatak u obrazloženju, jer nije osigurala da prilagodbe u prijavljenim troškovima budu poštene i proporcionalne s obzirom na sve okolnosti.